Psalteriumas
Psalteriumas (gr. psaltērion iš psalō 'brazginu stygas') – psálteris, styginis muzikos instrumentas, gnaibomasis chordofonas. Ant stačiakampės, trapecinės arba trikampės rezonansinės lentos įtempta 10 stygų (gali būti ir daugiau), kurios išduoda fiksuoto aukščio garsus. Skambinama pirštais arba plektru. Psalteriumo tipo instrumentų būta Rytų šalyse (arabų kanūnas, žydų kinoras, persų santūris). Europoje atsirado XI–XII a. Plačiau psalteriumas vartotas iki XIV a.; laikui bėgant išnyko. LIETUVOJE nuo 15 a. galėjo būti naudojamas bažnytinam giedojimui pritarti (vėliau plito Mažosios Lietuvos, Žemaitijos etninėje muzikoje).